Feliks Lazarev. Feliks Vasilevich Lazarev (1938-yil 23-dekabr, Ulan-Ude) – sovet, ukrain va rus faylasufi. Falsafa fanlari doktori (1986), professor (1989). Intervalli yondashuv metodologiyasining asoschisi. Falsafa boʻyicha darsliklar muallifi. Hayoti. Feliks Lazerev 1938-yil 23-dekabrda Buryatiyaning Ulan-Ude shahrida tugʻilgan. 1961-yilda Moskva davlat universitetining falsafa fakultetini tamomlagan. 1961—1963-yillarda Toshkent temir yoʻl transporti muhandislari institutida assistent lavozimida ishlagan. 1963—1966-yillarda SSSR Fanlar akademiyasi Falsafa instituti aspiranturasida tahsil olgan. 1966-yilda SSSR Fanlar akademiyasi Falsafa instituti qoshidagi ixtisoslashtirilgan kengashda „Tabiiy fanlarda ob’ektivlik printsipi va aniqlik muammosi“ nomzodlik dissertatsiyasini himoya qilgan (ilmiy rahbari – falsafa fanlari doktori F. T. Arxiptsev). 1966—1974-yillarda N. E. Bauman nomidagi Moskva oliy texnika maktabining Kaluga filialining falsafa kafedrasida assistent, dotsent boʻlgan. 1972—1974-yillarda Moskva davlat universitetida doktoranturada tahsil olgan. 1974-yildan 1980-yilgacha M. V. Frunze nomidagi Simferopol davlat universitetida dars bergan. 1980—1984-yillarda Sevastopol asbobsozlik institutida falsafa kafedrasi mudiri boʻlib ishlagan. 1985-yilda Ukraina Fanlar akademiyasi Falsafa institutida „Tabiiy-ilmiy bilimlar asoslarining gnoseologik tahlili“ mavzusida doktorlik dissertatsiyasini himoya qilib, fan doktori (1986), professor (1989) darajasini olgan. 1986-1989-yillarda Bratislava (Slovakiya) universitetlarida falsafa va fan metodologiyasidan dars bergan. 1985—2009-yillarda M. V. Frunze (1999-yildan V. I. Vernadskiy nomidagi Taurid milliy universiteti) nomidagi SDU falsafa kafedrasi mudiri boʻladi. 2009-yildan esa sotsiologiya va ijtimoiy falsafa kafedrasi professori boʻlib faoliyat olib borgan. Qrim Fanlar akademiyasining akademigi (1992). U 2014-yilda Qrim Rossiya Federatsiyasi tomonidan anneksiya qilinganidan keyin Rossiya fuqaroligini qabul qilib, V. I. Vernadskiy nomidagi Qrim federal universitetining Taurid akademiyasining Tabiiy fanlar falsafasi kafedrasi professori lavozimida ishlaydi. Ilmiy faoliyati. Ilmiy qiziqishlari: fan metodologiyasi, gnoseologiya, madaniyat falsafasi, falsafiy antropologiya, metafizika. Intervalli yondashuv asoschisi (tabiiy va ijtimoiy voqelikni koʻp oʻlchovli tushunish metodologiyasi).